Goudhandel-sindikaat in Kempton Park oopgevlek | Maroela Media
Die Valke het Saterdag gesê hulle is steeds op soek na 'n derde verdagte in verband met 'n onwettige goudmynsindikaat ter waarde van meer as R400 miljoen.
"Twee mense is reeds Vrydag in hegtenis geneem ná 'n klopjag by 'n luuksewoonhuiskompleks in Kempton Park, Ekurhuleni," het brig. Hangwani Mulaudzi, woordvoerder van die Valke, gesê. "Hulle staan tereg op aanklagte soos swendelary, geldwassery, vervalsing en verskeie belastingoortredings."
Die groep het glo meer as 16 000 vervalste fakture uitgereik ter waarde van R437 miljoen om aankope van tweedehandse goue juwele te reflekteer. "Hierdie valse aankope is onder andere gebruik om 14% BTW te eis tussen 2010 en 2012."
Mulaudzi het gesê die Suid-Afrikaanse Inkomstediens het meer as R50 miljoen verlies gelei weens hierdie skema.
Die twee verdagtes sal na verwagting Maandag in die Boksburg-landdroshof verskyn.
Intussen het die portefeuljekomitee oor minerale hulpbronne die inhegtenisnemings verwelkom. "Ons glo dat 'n suksesvolle vervolging van die verdagtes ons siening sal ondersteun dat onwettige mynbedrywighede 'n diepgewortelde aktiwiteit is waarby ryk mense met hulpbronne en konneksies in hoë plekke betrokke is," het Sahlulele Luzipo, voorsitter van die komitee, gesê. "Alhoewel ons hoop dat dit nie die waarheid is nie, is ons siening dat onwettige myners waarskynlik saamwerk met diegene wat in die amptelike handel betrokke is."
Luzipo het bygevoeg hy hoop die ondersoek sal nog sindikate oopvlek, veral die sleutelpersone wat voordeel trek uit die onwettige aktiwiteite.
Wat van die Zuma's en Mandela's wat wettige aktiwiteite bedryf het, maar nie eers hulle werkers betaal het nie en daarna BANKORTSKAP verklaar het??